**Likumprojekta "Grozījumi Tiesu izpildītāju likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir paredzēt mantojamas nereģistrējamas kustamas mantas esības pārbaudi dabā. Ar likumprojektu zvērinātiem tiesu izpildītājiem tiek noteikta jauna amata darbība – mantojuma masas sastāvā norādītas nereģistrējamas kustamas mantas saraksta sastādīšana.  Likumprojektā ietverti grozījumi, kas nosaka limitu liela apmēra piedziņas lietu pieņemšanai izpildei, kā arī paredz izmaiņas lietvedības un statistiskās uzskaites kārtībā.  Likumprojekts stāsies spēkā 2019. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 7. novembra sēdes protokola Nr. 55 39. § (turpmāk – MK protokols) 2.3. apakšpunkts, kas paredz Tieslietu ministrijai līdz 2018. gada 1. augustam izstrādāt grozījumus Tiesu izpildītāju likumā attiecībā uz mantojamās nereģistrējamās kustamās mantas saraksta sastādīšanu mantošanas procesā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Notariāta likuma 284. un 318. pantu zvērināts notārs, kurš ved mantojuma lietu, mantojuma apliecībā norāda mantojamās mantas sastāvu. Atbilstoši Notariāta likuma 281. un 312. pantam mantinieki, iesniedzot zvērinātam notāram iesniegumu par apstiprināšanu mantojuma tiesībās, pievieno mantojamās mantas sarakstu ar tās novērtējumu. Ievērojot minēto, potenciālajiem mantiniekiem mantojuma lietas ietvaros zvērinātam notāram jānorāda informācija par tādu mantu, kas piederējusi mantojuma atstājējam, bet ko zvērināts notārs nevar pārbaudīt publiskajos reģistros un citās informācijas sistēmās. Proti, par mantojuma atstājējam piederējušo nereģistrējamo kustamo mantu, tās eksistenci dabā zvērinātu notāru informē potenciālie mantinieki.  Ņemot vērā, ka pašreiz spēkā esošais regulējums nenosaka obligātu nereģistrējamas kustamas mantas esības pārbaudi mantojuma lietas ietvaros un valstij nav iespējas pārliecināties par šīs mantas esību dabā, Tieslietu ministrijai ar Ēnu ekonomikas apkarošanas padomes apstiprināto Valsts iestāžu darba plānu ēnu ekonomikas ierobežošanai 2016.-2020. gadam (turpmāk – Darba plāns) tika izvirzīts uzdevums Nr. 35, kas citu starpā paredzēja izvērtēt lietderību izstrādāt grozījumus normatīvajos aktos attiecībā uz kustamas nereģistrējamas mantas mantošanu.  Tieslietu ministrija minēto Darba plāna uzdevumu ir izpildījusi un izvērtējumu par lietderību izstrādāt grozījumus normatīvajā regulējumā attiecībā uz nereģistrējamu kustamu mantu iekļāvusi informatīvajā ziņojumā "Par nepieciešamību precizēt tiesisko regulējumu ēnu ekonomikas ierobežošanai"[[1]](#footnote-1) (turpmāk – Informatīvais ziņojums).  Tieslietu ministrija Informatīvajā ziņojumā informēja, ka mantošanas procesā par mantojuma atstājējam piederējušo nereģistrējamo kustamo mantu ziņo mantinieki, kā arī norādīja, ka normatīvie akti šobrīd neparedz tiesiskus mehānismus, kā valstij mantojuma lietas ietvaros pārliecināties par mantinieku norādīto nereģistrējamās kustamās mantas eksistenci dabā. Izņēmums ir gadījumos, kad mantinieki izlieto inventāra tiesību, inventāra sarakstu (mantas sarakstu) saskaņā ar zvērināta notāra aicinājumu sastāda zvērināts tiesu izpildītājs vai bāriņtiesas, kas, uzskaitot to, vienlaikus pārliecinās par mantas esību dabā. Ievērojot minēto un balstoties uz Finanšu ministrijas un Korupcijas novēršanas un apkarošanas biroja sniegtajiem viedokļiem par nepieciešamību noteikt nereģistrējamas kustamas mantas pārbaudi mantošanas procesā, Tieslietu ministrija Informatīvajā ziņojumā cita starpā secināja: "*lai mazinātu iespējas personām pēc mantošanas procesa pabeigšanas ar fiktīviem darījumiem, pārdodot mantoto kustamo nereģistrējamo mantu (vai ar citiem fiktīviem tiesiskajiem darījumiem realizējot mantoto kustamo nereģistrējamo mantu), kas dabā var arī neeksistēt, legalizēt noziedzīgā ceļā iegūtus līdzekļus, būtu lietderīgi izstrādāt grozījumus normatīvajos aktos, paredzot regulējumu mantojamās, nereģistrējamās kustamās mantas esības pārbaudei.*". Minēto iniciatīvu atbalstīja arī Ministru kabinets, uzdodot Tieslietu ministrijai izstrādāt attiecīgus grozījumus Tiesu izpildītāju likumā un Notariāta likumā, kas paredzētu obligātu mantojamas nereģistrējamas kustamas mantas saraksta sastādīšanu mantošanas procesā.  Atbilstoši minētajam Tieslietu ministrija ir izstrādājusi likumprojektu "Grozījumi Tiesu izpildītāju likumā" (turpmāk – Likumprojekts), paredzot zvērinātiem tiesu izpildītājiem jaunu amata darbību – mantojuma masas sastāvā norādītas nereģistrējamas kustamas mantas saraksta sastādīšanu (Likumprojekta 3. pants).  Vienlaikus Tieslietu ministrija paskaidro, ka atbilstoši Informatīvajā ziņojumā secinātajam un Darba plānā noteiktajam nereģistrējamas kustamas mantas saraksta sastādīšana būs jāveic tikai gadījumos, ja mantojuma masas sastāvā norādītās mantojuma atstājējam piederējušās nereģistrējamās kustamās mantas kopējā vērtība ir vienāda ar 15 000 *euro* vai to pārsniedz. Tādā gadījumā zvērināta notāra, kurš ved mantojuma lietu, pienākums būs aicināt zvērinātu tiesu izpildītāju sastādīt mantojuma masas sastāvā norādītas nereģistrējamas kustamas mantas sarakstu. Tādējādi tiek saglabāta pašreizējā mantojamas nereģistrējamas kustamas mantas novērtēšanas kārtība, kad mantinieki, iesniedzot zvērinātam notāram iesniegumu par apstiprināšanu mantojuma tiesībās, pievieno mantojamās mantas sarakstu ar tās novērtējumu. Savukārt zvērināts tiesu izpildītājs, ja kopējā nereģistrējamas kustamas mantas vērtība atbilstoši mantinieku norādītajam vienāda vai pārsniedz 15 000 *euro*, pēc zvērināta notāra aicinājuma sastāda nereģistrējamās kustamās mantas sarakstu, to nenovērtējot, tikai pārliecinoties par tās esību dabā. Jānorāda, ka 15 000 *euro* slieksnis noteikts vairāku iemeslu dēļ. Proti, Notariāta likuma 259.4 pants nosaka pienākumu mantiniekam skaidras naudas līdzekļus, kas piederējuši mantojuma atstājējam un kuru summa ir ekvivalenta 15 000 *euro* vai vairāk, iemaksāt kredītiestādē. Proti, uz skaidras naudas līdzekļiem jau likumā noteiks mehānisms, kā valstij pārliecināties par to esību dabā. Tādējādi, lai nenonāktu pretrunā ar spēkā esošo regulējumu, izstrādājot regulējumu mantojuma masā ietilpstošas kustamas nereģistrējamas mantas esības pārbaudei, ar Likumprojektu paredzētā amata darbība zvērinātiem tiesu izpildītājiem būs jāveic tikai par tādu mantojuma masā ietilpstošu kustamu nereģistrējamu mantu, kuras kopējā vērtība vienāda vai lielāka par 15 000 *euro*. Tāpat, nenosakot konkrētu slieksni, no kura veicama mantojuma masā ietilpstošas kustamas nereģistrējamas mantas saraksta sastādīšana, sadārdzinātu mantošanas izmaksas Latvijā kopumā.  Lai nodrošinātu to, ka zvērināts tiesu izpildītājs varētu pildīt minēto amata darbību, Likumprojekta 1. pants paredz papildināt Tiesu izpildītāju likuma 40. panta otro daļu, tādējādi attiecinot Tiesu izpildītāju likuma 40. pantā pašreiz noteikto par tiesu izpildītāju prasību vai rīkojumu nepildīšanu arī uz mantojuma masas sastāvā norādītas nereģistrējamas kustamas mantas saraksta sastādīšanas gadījumiem.  Vienlaikus situācijas, kad mantojuma atstājējam piederējusī manta neatrodas pie potenciālā mantinieka (personas, kas zvērinātam notāram iesniegusi mantojuma iesniegumu un mantojuma masā ietilpstošās mantas sarakstu) un zvērināts tiesu izpildītājs nevar piekļūt norādītajai mantai, būs risināmas ar mantojuma apsardzības palīdzību, tādējādi nodrošinot zvērināta tiesu izpildītāja iespējas piekļūt mantojuma masā ietilpstošajām nereģistrējamām kustamām mantām. Proti, potenciālajam mantiniekam šādā gadījumā būs jālūdz mantojuma apsardzība.  Tāpat, lai nodrošinātu to, ka mantojuma lietas ietvaros pēc zvērināta notāra aicinājuma tiek veikta mantojuma masas sastāvā norādītas nereģistrējamas kustamas mantas saraksta sastādīšana, Likumprojekta 2. pants paredz papildināt Tiesu izpildītāju likuma 71. panta trešo daļu, nosakot, ka zvērinātam tiesu izpildītājam nav tiesību atteikties pieņemt izpildei arī zvērināta notāra aicinājumu sastādīt mantojuma masas sastāvā norādītas nereģistrējamas kustamas mantas sarakstu.  Likumprojekta 3. pants cita starpā paredz papildināt Tiesu izpildītāju likuma 74. pantu ar jaunu panta daļu, iekļaujot deleģējumu Ministru kabinetam noteikt kārtību, kādā zvērināts tiesu izpildītājs sastāda mantojuma inventāra vai mantojuma masas sastāvā norādītas nereģistrējamas kustamas mantas sarakstu. Minētais deleģējums nepieciešams, lai noregulētu un vienādotu inventāra saraksta un mantojuma masas sastāvā norādītas nereģistrējamas kustamas mantas saraksta sastādīšanas kārtību, kas šobrīd ar ārējo normatīvo aktu netiek regulēta. Tādējādi tiks novērsta tiesiskā nenoteiktība un vienādota prakse.  Lai neietekmētu jau uzsākto mantojuma lietu vešanas procesu un nodrošinātu vienotu saistīto normatīvo aktu grozījumu stāšanos spēkā (Notariāta likums, Ministru kabineta 2012. gada 26. jūnija noteikumi Nr. 451 "Noteikumu par zvērinātu tiesu izpildītāju amata atlīdzības taksēm"), ar Likumprojekta 8. pantu paredzēts papildināt Tiesu izpildītāju likumu ar pārejas noteikumu 42. punktu, nosakot, ka grozījumi Tiesu izpildītāju likuma 40. panta otrajā daļā, 71. panta trešajā daļā un 74. panta pirmās daļas 6. punkts stāsies spēkā 2019. gada 1. janvārī.  Saskaņā ar Tiesu izpildītāju likuma 137. panta otro daļu savā profesionālajā darbībā zvērināti tiesu izpildītāji ir finansiāli patstāvīgi. Ieņēmumus no zvērinātu tiesu izpildītāju prakses veido maksājumi par amata darbību veikšanu un juridiskās palīdzības sniegšanu (atlīdzība), kā arī maksājumi ar tiesas un citu institūciju nolēmumu izpildi un citu zvērināta tiesu izpildītāja profesionālo darbību saistīto izdevumu segšanai.  Zvērinātu tiesu izpildītāju atlīdzības sistēma veidota, lai ar noteikto atlīdzības apmēru zvērināts tiesu izpildītājs varētu segt visus ar viņa praksi saistītos izdevumus, saņemtā atlīdzība varētu vismaz daļēji kompensēt nesaņemtos ienākumus tajās izpildu lietās, kurās piedzinēji ir atbrīvoti no sprieduma izpildes izdevumu nomaksas un to piedziņa nav iespējama, kā arī, lai tā nodrošinātu zvērinātam tiesu izpildītājam tādu ienākumu līmeni, kāds ir atbilstošs šīs profesijas izglītības un darba pieredzes prasībām un atbildībai. Tā kā zvērinātu tiesu izpildītāju darbība netiek finansēta no valsts budžeta, zvērinātam tiesu izpildītājam no savas profesionālās darbības, ko pamatā veido nolēmumu izpilde, regulāri jāgūst tādi ieņēmumi, lai nodrošinātu pastāvīgu savas prakses darbību, proti:   * segtu izdevumus, kas saistīti ar darbinieku algošanu, (zvērināta tiesu izpildītāja palīga, sekretāra un grāmatveža alga un nodokļi); * segtu biroja uzturēšanas izdevumus (biroja noma, maksa par komunālajiem pakalpojumiem, biroja apsardzes izmaksas u.c.); * segtu izdevumus, kas saistīti ar profesionālo darbību (profesionālās darbības apdrošināšana, maksājumi Latvijas Zvērinātu tiesu izpildītāju kolēģijai, apmācību maksa u.c.); * segtu citus izdevumus, kas nepieciešami zvērināta tiesu izpildītāja amata darbību veikšanai un kas nereti avansējami no zvērināta tiesu izpildītāja paša līdzekļiem (pasta, vērtētāju u.c. pakalpojumi, ceļa izdevumi, maksājumi par publikācijām oficiālajā izdevumā "Latvijas Vēstnesis" u.c.); * kā arī nodrošinātu sev amatam atbilstošu atalgojumu.   Tai pašā laikā sabiedrībā vairākkārt izskanējuši viedokļi, ka zvērinātu tiesu izpildītāju ieņēmumi pārsniedz zvērināta tiesu izpildītāja amatam kā valsts amatpersonai pielīdzinātai personai atbilstošu ienākumu līmeni. Analizējot informāciju par zvērinātu tiesu izpildītāju ienākumu apmēriem, konstatējams, ka tikai neliela zvērinātu tiesu izpildītāju daļa (aptuveni 12 zvērināti tiesu izpildītāji) deklarējuši tādus ienākumus, kas ir būtiski lielāki nekā pārējo zvērināto tiesu izpildītāju norādītie ienākumi. Tādējādi šo 12 personu ienākumu līmenis sabiedrībā tiek attiecināts uz visiem (šobrīd 101) praktizējošiem zvērinātiem tiesu izpildītājiem.  Praksē objektīvu iemeslu dēļ zvērinātu tiesu izpildītāju ienākumu apmērs var būt ļoti atšķirīgs, kas skaidrojams gan ar apstākli, ka zvērināti tiesu izpildītāji savā starpā darbojas konkurences apstākļos (piedzinējam ir tiesības pēc saviem ieskatiem izvēlēties jebkuru zvērinātu tiesu izpildītāju vienas apgabaltiesas darbības teritorijas ietvaros), gan arī ar katra konkrētā zvērināta tiesu izpildītāja iecirkņa izvietojumu – Rīgas pilsētas un Rīgas rajona teritorijā ir augstāka uzņēmējdarbības aktivitāte (ievērojami lielāks reģistrēto komersantu un komercsabiedrību skaits) un iedzīvotāju skaits, nekā citos Latvijas reģionos un līdz ar to arī zvērinātu tiesu izpildītāju darba apjoms ir lielāks. Tādējādi zvērinātu tiesu izpildītāju ienākumu lielās atšķirības iemesls ir nevis zvērinātu tiesu izpildītāju amata atlīdzības takses apmēri, bet gan noteikta veida izpildu lietu koncentrācija atsevišķu zvērinātu tiesu izpildītāju lietvedībā.  Latvijas Zvērinātu tiesu izpildītāju kolēģijas izveidota darba grupa ir izvērtējusi dažādus risinājumu variantus zvērinātu tiesu izpildītāju slodzes izlīdzināšanai un rosinājusi noteikt ierobežojumus tādu izpildu lietu pieņemšanai izpildē, kuras atbilst diviem kritērijiem: piedzinējs nav atbrīvots no sprieduma izpildes izdevumu samaksas (Civilprocesa likuma 567. panta otrajā daļā uzskaitītās izpildu lietas) un piedzenamā summa ir vienāda vai pārsniedz 10 000 *euro*. Analizējot praksi, secināts, ka tieši šī veida izpildu lietas, ja tās ir vairumā, veido salīdzinoši lielus zvērināta tiesu izpildītāja ienākumus.  Lai risinātu jautājumu par zvērinātu tiesu izpildītāju slodzes izlīdzināšanu, Likumprojekta 2. pants paredz noteikt, ka viena kalendārā gada laikā zvērināts tiesu izpildītājs ir tiesīgs pieņemt izpildei ierobežotu skaitu izpildu dokumentu par tādu prasību piedziņu, kurās piedzinējs saskaņā ar Civilprocesa likumu nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro*. Šādu izpildu dokumentu skaits atbilstoši Likumprojektā paredzētajam aprēķināms pēc formulas: *(X : iecirkņu skaits) + 10 % = Y*, kur  X – lietu, kurās piedzinējs nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro*, skaits iepriekšējā kalendārajā gadā visos iecirkņos kopā;  Y – lietu, kurās piedzinējs nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro*, skaits, kādu vienā iecirknī atļauts pieņemt viena kalendārā gada ietvaros.  Piemērojot šo formulu 2017. gada datiem, konstatējams, ka ierobežojums kopumā skartu aptuveni 25 zvērināta tiesu izpildītāja iecirkņus, no tiem 16 iecirkņus, kas atrodas Rīgas apgabaltiesas darbības teritorijā. Aptuveni 10 zvērinātus tiesu izpildītājus šāds ierobežojums skartu būtiski, un šis skaits sakrīt ar to zvērināto tiesu izpildītāju skaitu, kuriem sabiedrībā tiek pārmesti amatam nesamērīgi lieli ienākumi.  Izvēlētais risinājums samazinās noteikta veida izpildu lietu koncentrāciju atsevišķu zvērinātu tiesu izpildītāju lietvedībā, kas attiecīgi novērš arī no prakses gūto ienākumu koncentrāciju. Vienlaikus šāds ierobežojums nemaina zvērināta tiesu izpildītāja profesijas darbības pamatprincipus un nesamērīgi neierobežo piedzinēja tiesības izvēlēties zvērinātu tiesu izpildītāju, un tādējādi saglabā zvērinātu tiesu izpildītāju savstarpējo konkurenci, kas ir būtisks elements zvērināta tiesu izpildītāja darbības pieejamības un kvalitātes nodrošināšanai.  Lai aprēķinātu šādu izpildu dokumentu skaitu, kādu vienā iecirknī atļauts pieņemt izpildei kārtējā kalendārā gada ietvaros, Izpildu lietu reģistra funkcionalitātē tehniski paredzama attiecīga iespēja izgūt datus par tādu izpildei ievesto izpildu lietu skaitu, kurās piedzinējs saskaņā ar Civilprocesa likumu nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro.* Reģistra šā brīža funkcionalitāte šādu datu izgūšanu nenodrošina. Tāpat Izpildu lietu reģistra sistēmā izveidojams kontroles rīks, kas nepieļautu iespēju zvērināta tiesu izpildītāja iecirkņa lietvedībā reģistrēt lielāku izpildu dokumentu skaitu, nekā attiecīgā kalendārā gada laikā tas pieļaujams, kā arī nodrošinātu iespēji sagatavot piedzinējiem ērtā un pārskatāmā formā pieejamu aktuālo informāciju par zvērinātiem tiesu izpildītājiem, kuri izpildu dokumenta iesniegšanas brīdī vēl nav sasnieguši maksimālo pieļaujamo šādu izpildu dokumentu skaita limitu. Ņemot vērā minēto, Likumprojekts paredz noteikt grozījuma atliekošu spēkā stāšanās datumu – 2019. gada 1. janvāri.  Vienlaikus Likumprojekta 4.–7. pantā ietverti grozījumi, kas paredz lietu nomenklatūru un glabāšanas termiņus, kā arī zvērinātu tiesu izpildītāju lietvedības un statistiskās uzskaites kārtību turpmāk noteikt ar Latvijas Zvērinātu tiesu izpildītāju padomes noteiktu kārtību, ņemot vērā, ka ar lietvedības kārtošanu (korespondences pieņemšana, reģistrēšana, nosūtīšana, glabāšana) un izpildu dokumentu pieņemšanu un reģistrēšanu saistīti jautājumi attiecināmi vienīgi uz zvērinātiem tiesu izpildītājiem un to biroju darbiniekiem. Attiecīgi ar Likumprojektu uz Tiesu izpildītāju likumu tiek pārceltas šobrīd Ministru kabineta 2006. gada 14. marta noteikumos Nr. 202 "Noteikumi par zvērinātu tiesu izpildītāju lietvedību" ietvertās normas, kas ir attiecināmas uz trešajām personām (piemēram, izpildu lietu dalībniekiem) un kuru ietveršana iekšējā normatīvajā aktā nebūtu pieļaujama. Likumprojekts papildina Tiesu izpildītāju likumu ar kārtību, kādā piedzinējam, parādniekam, kā arī normatīvajos aktos noteiktajos gadījumos citām personām tiek nodrošināta zvērināta tiesu izpildītāja lietvedībā esoša informācija. Minētā kārtība Likumprojektā ietverta atbilstoši tai, kāda šobrīd jau noteikta Ministru kabineta 2006. gada 14. marta noteikumos Nr. 202 "Noteikumi par zvērinātu tiesu izpildītāju lietvedību" un nepaplašina vai nesašaurina personu tiesības. Ņemot vērā, ka Latvijas Zvērinātu tiesu izpildītāju padomes iekšējo noteikumu izstrādei nepieciešams laiks, ar Likumprojektu noteikta minēto grozījumu atliekoša spēkā stāšanās, proti, 2019. gada 1. janvāris. |
| 3. | Projekta izstrādē iesaistītās institūcijas un publiskas personas kapitālsabiedrības | Likumprojektu izstrādāja Tieslietu ministrija sadarbībā ar Latvijas Zvērinātu tiesu izpildītāju padomi. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti tiesu izpildītāji, zvērināti notāri, mantot aicinātās personas.  Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 101. Saskaņā ar Ministru kabineta 2005. gada 29. marta noteikumu Nr. 215 "Noteikumi par zvērinātu notāru amata vietām" 2. punktu Latvijas Republikā ir 125 zvērinātu notāru amata vietas.  Likumprojektā ietvertie grozījumi, kas paredz papildināt Tiesu izpildītāju likuma 71. pantu ar jaunu ceturto daļu, netieši attiecas uz ikvienu piedzinēju – fizisku un juridisku personu, kura vēlēsies piespiedu izpildei iesniegt izpildu dokumentu par summu, kas ir līdzvērtīga vai pārsniedz 10 000 *euro*, ja piedzinējs nebūs atbrīvots no spriedumu izpildes izdevumu samaksas zvērinātam tiesu izpildītājam (Civilprocesa likuma 567. panta otrā daļa). Šādu personu skaitlisko apmēru nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Izveidots tiesiskais regulējums, kas zvērinātiem tiesu izpildītājiem rada jaunu amata darbību – mantojuma masas sastāvā norādītas nereģistrējamas kustamas mantas saraksta sastādīšanu. Minētais tiesiskais regulējums mazinās iespējas privātpersonām pēc mantošanas procesa pabeigšanas ar fiktīviem darījumiem legalizēt noziedzīgā ceļā iegūtus līdzekļus, līdz ar to mazinās arī administratīvo slogu iestādēm.  Tiesiskais regulējums skars ierobežotu daļu no privātpersonām, proti, regulējums ietekmēs tās privātpersonas, kuras mantojuma lietu uzsāks pēc 2019. gada 1. janvāra un tikai tad, ja mantojuma masas sastāvā būs tāda nereģistrējama kustama manta, kuras vērtība vienāda vai pārsniedz 15 000 *euro*.  Ar Likumprojektu tiek noteikts pienākums Latvijas Zvērinātu tiesu izpildītāju padomei līdz katra kārtējā gada 15. janvārim atbilstoši projektā noteiktajai formulai aprēķināt izpildu dokumentu skaitu par tādu prasību piedziņu, kurās piedzinējs saskaņā ar Civilprocesa likumu nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro*, kādu vienā iecirknī atļauts pieņemt izpildei kārtējā kalendārā gada ietvaros. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Par mantojuma masas sastāvā norādītas nereģistrējamas kustamas mantas saraksta sastādīšanu ieinteresētajai personai būs pienākums segt amata atlīdzību zvērinātam tiesu izpildītājam. Zvērināta tiesu izpildītāja amata atlīdzības apmērs par minētās darbības veikšanu tiks noteikts Ministru kabineta noteikumos 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm". Ņemot vērā apstākli, ka šobrīd zvērinātam tiesu izpildītājam nav noteikta funkcija nodrošināt mantojuma masas sastāvā norādītas kustamas mantas saraksta sastādīšanu, par šādu amata darbību atlīdzība minētajos noteikumos vēl nav noteikta un attiecīgi nav arī iespējams sniegt atbilstības izmaksu precīzu monetāru novērtējumu. Iecerēts atlīdzību par šādu amata darbību noteikt līdzīgu tai, kāda šobrīd minēto Ministru kabineta noteikumu 8.3. apakšpunktā jau paredzēta par mantojuma inventāra saraksta sastādīšanu mantojuma lietā, vienlaikus paredzot diferencētu atlīdzības apmēru atkarībā no mantojuma inventāra sarakstā norādīto lietu skaita, kuru esību dabā attiecīgi katras konkrētas lietas ietvaros būs nepieciešams pārbaudīt.  **Plānotās atlīdzības apmērs par mantojuma masas sastāvā norādītas nereģistrējamas kustamas mantas saraksta sastādīšanu mantojuma lietā:**  **- līdz 10 priekšmetiem – 70,00 *euro*;**  **- no 11 līdz 50 priekšmetiem – 130,00 *euro*;**  **- vairāk par 50 priekšmetiem – 270,00 *euro*.**  **Plānojot amata atlīdzības apmēru par konkrētās amata darbības veikšanu, ņemta vērā nepieciešamība noteikt atlīdzību, kas būtu samērīga paredzamajam zvērināta tiesu izpildītāja ieguldāmajam darba apjomam. Nosakot atlīdzības apmēru, ņemts vērā apstāklis, ka konkrētā amata darbība saistīta ar nepieciešamību pārliecināties par mantojuma masas sastāvā norādīto lietu faktisku esamību dabā, kas paredzams vairumā gadījumā prasīs veikt amata darbības ārpus zvērināta tiesu izpildītāja biroja telpām.**  **Lai nodrošinātu zvērinātu tiesu izpildītāju sniegto pakalpojumu pieejamību, Ministru kabineta 2012. gada 26. jūnija noteikumu Nr. 451 "Noteikumi par zvērinātu tiesu izpildītāju amata atlīdzības taksēm" 11. punkts paredz zvērinātam tiesu izpildītājam tiesības samazināt amata atlīdzības taksi, piemērojot koeficientu 0,5, gadījumos, kad persona (piedzinējs, parādnieks vai ieinteresētā persona) normatīvajos aktos noteiktajā kārtībā ir atzīta par trūcīgu. Bet gadījumā, ja persona atzīta par politiski represētu, zvērinātam tiesu izpildītājam ir pienākums samazināt amata atlīdzības taksi, piemērojot koeficientu 0,5.** |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018. gads | | Turpmākie trīs gadi (*euro*) | | | | |
| 2019. | | 2020. | | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru  2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas |  | | | | | | |
| 8. Cita informācija | Lai nodrošinātu Likumprojekta 2. pantā ietvertā grozījuma īstenošanu (limita noteikšana tādu izpildu lietu ievešanai par tādu prasību piedziņu, kurās piedzinējs saskaņā ar Civilprocesa likumu nav atbrīvots no sprieduma izpildes izdevumu samaksas un kurās piedzenamā summa ir vienāda vai pārsniedz 10 000 *euro*), veicami papildinājumi Izpildu lietu reģistra sistēmas funkcionalitātē. Veicamie darbi, uz kuriem balstās sistēmas izstrādātāja cilvēkdienu aprēķins sistēmas pielāgošanai grozījumiem Tiesu izpildītāju likumā ir sekojošs:  [1] Jauna saraksta forma, kurā varēs atlasīt lietas pēc kritērijiem un attēlos kopējo atrasto ierakstu skaitu:  [a] piedzinējs nav atbrīvots no sprieduma izpildes izdevumu samaksas;  [b] piedzenamā summa ir vienāda vai pārsniedz 10 000 *euro*;  [c] pēc iecirkņiem (zvērināta tiesu izpildītāja gadījumā tikai viņa iecirknis, Izpildu lietu reģistra sistēmas administratora gadījumā izvēle par iecirkņiem, kur viena izvēle ir "Visi");  [d] periods, kurā meklēt lietas.  [2] Atlasītos rezultātus var:  [a] Eksportēt xls;  [b] Eksportēt pdf (un izdrukāt, ja nepieciešams).  [3] Tiesību papildināšana, lai var piešķirt un noņemt tiesības skatīt šos datus.  [4] Izpildu lietu reģistrā nepieciešams iestrādāt risinājumu, kas nodrošinātu iespēju atbilstoši Tiesu izpildītāju likumā noteiktai formulai aprēķināt maksimālo izpildu lietu skaitu, kādu vienā iecirknī atļauts ievest viena kalendārā gada ietvaros par tādu prasību piedziņu, kurās piedzinējs saskaņā ar Civilprocesa likumu nav atbrīvots no sprieduma izpildes izdevumu samaksas un kurās piedzenamā summa ir vismaz 10 000 *euro*, un kontroles mehānismu.  **Izpildu lietu reģistra sistēmas pielāgošanas darbu veikšanai nepieciešamā finansējuma aprēķins:**   |  |  |  |  | | --- | --- | --- | --- | | **Speciālista kvalifikācija** | **C/D skaits** | **C/D cena** | **Summa EUR** | | **Projekta vadītājs (informācijas tehnoloģijas projektu vadītājs)** | **8** | **200** | **€1 600,00** | | **Sistēmanalītiķis** | **15** | **176** | **€2 640,00** | | **Programmētājs** | **19** | **208** | **€3 952,00** | | **Testētājs (informācijas sistēmu testētājs)** | **10** | **136** | **€1 360,00** | | **Drošības speciālists** | **4** | **176** | **€704,00** | | **Dokumentētājs (tehniskais sekretārs)** | **2** | **120** | **€240,00** |   **Kopā 58 cilvēkdienas = 10 496,00 EUR + PVN = 12 700,16 EUR.**  **Aprēķinā norādīti iesaistītie speciālisti un to darbu apjoms cilvēkdienās un cilvēkdienas cena, ievērojot spēkā esošo līgumu par Izpildu lietu reģistra uzturēšanu. Izmaksas saistībā ar nepieciešamo izmaiņu izstrādi Izpildu lietu reģistra funkcionalitātē 12 700 *euro* apmērā tiks segtas no Tiesu administrācijas kārtējam gadam piešķirtajiem līdzekļiem.**  **Izpildu lietu reģistra sistēmas papildinājumi, kas izriet no likuma, tiks veikti, testēti un pieņemti līdz 2018. gada decembrim, bet samaksa tiks veikta 2019. gadā. Izpildu lietu reģistra sistēmas funkcionalitāte tiks nodrošināta ar 2019. gada 1. janvāri.** | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā, ka faktu par mantojuma masas sastāvā ietilpstošās kustamās nereģistrējamās mantas kopējo vērtību (to norāda mantot aicinātās personas, iesniedzot zvērinātam notāram mantojamās mantas sarakstu) konstatēs zvērināts notārs, kurš ved mantojuma lietu, un lai zvērināti tiesu izpildītāji varētu izpildīt ar Likumprojektu paredzēto amata darbību, Tieslietu ministrija izstrādās grozījumus Notariāta likumā, paredzot kārtību, kādā zvērināts notārs, kurš ved mantojuma lietu, uzdod zvērinātam tiesu izpildītājam sastādīt nereģistrējamas kustamas mantas sarakstu.  Ņemot vērā, ka drīzumā Saeimā notiks vairāku Notariāta likuma grozījumu apspriešana, Tieslietu ministrija nepieciešamos grozījums saistībā ar Likumprojektu iesniegs Saeimā kā priekšlikumus.  Tāpat MK protokola 2.3. apakšpunktā Tieslietu ministrijai dots uzdevums līdz 2018. gada 1. decembrim izstrādāt un noteiktā kārtībā iesniegt izskatīšanai Ministru kabinetā grozījumus Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm" attiecībā uz mantojamās kustamās nereģistrējamās mantas saraksta sastādīšanu. Ņemot vērā apstākli, ka ar 2018. gada 12. aprīļa likumu "Grozījumi Tiesu izpildītāju likumā" veikti grozījumi likuma 80. pantā, vienlaikus dodot uzdevumu Ministru kabinetam līdz [2018.](https://likumi.lv/doc.php?id=68295#n2018) gada [1.](https://likumi.lv/doc.php?id=68295#n1) novembrim pārskatīt zvērinātu tiesu izpildītāju amata atlīdzības takses apmērus, ievērojot šā likuma [80.](https://likumi.lv/doc.php?id=68295#p80) panta otrajā daļā noteiktās prasības, grozījums minētajos noteikumos saistībā ar šajā Likumprojektā zvērinātam tiesu izpildītājam paredzēto jauno amata darbību tiks virzīts vienlaikus ar citiem grozījumiem Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm" Ministru kabinetam noteiktajā termiņā. Ministru kabineta noteikumu projekts "Grozījumi Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm"" izsludināts Valsts sekretāru 2018. gada 23. augusta sanāksmē (prot. Nr. 33, 20. §, VSS-857).  Līdz ar Tiesu izpildītāju likuma 156. panta izslēgšanu spēku zaudē Ministru kabineta 2006. gada 14. marta noteikumi Nr. 202 "Noteikumi par zvērinātu tiesu izpildītāju lietvedību".  Likumprojektā ietverts deleģējums Ministru kabinetam noteikt kārtību, kādā zvērināts tiesu izpildītājs pēc ieinteresēto personu lūguma, pamatojoties uz zvērināta notāra aicinājumu, sastāda mantojuma inventāra vai mantojuma masas sastāvā norādītas nereģistrējamas kustamas mantas sarakstu. Ministru kabineta noteikumos nosakāma kārtība, kādā zvērināts tiesu izpildītājs īsteno ar Likumprojektu tam noteiktu jauno amata darbību – mantojuma masas sastāvā norādītas nereģistrējamas kustamas mantas saraksta sastādīšana, kā arī ārējā normatīvajā aktā nostiprināma kārtība mantojuma inventāra saraksta sastādīšanai (šobrīd kārtību nosaka Latvijas Zvērinātu tiesu izpildītāju padomes 2014. gada 31. janvāra metodiskie norādījumi "Noteikumi par mantojuma inventāra saraksta sastādīšanu mantojuma lietā"). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka Likumprojekts būtiski nemaina esošo materiāltiesisko regulējumu attiecībā uz mantošanu un ņemot vērā, ka Likumprojekts lielā mērā satur tehniskas normas, saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 5. punktu sabiedrības papildu līdzdalība Likumprojekta izstrādē nav nepieciešama.  Likumprojektā ietvertie grozījumi, kas paredz papildināt Tiesu izpildītāju likuma 71. pantu ar jaunu ceturto daļu, kā arī grozījumi attiecībā uz zvērinātu tiesu izpildītāju lietvedības un statistiskās uzskaites kārtību Likumprojekta izstrādes laikā saskaņoti ar Latvijas Zvērinātu tiesu izpildītāju padomi, kas ir visu Latvijā praktizējošo zvērinātu tiesu izpildītāju pārstāvības institūcija.  Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā "Latvijas Vēstnesis", tos publicējot elektroniski tīmekļa vietnē www.vestnesis.lv. |
| 2. | Sabiedrības līdzdalība projekta izstrādē | Likumprojekta izstrādē sabiedrības līdzdalību nebija nepieciešams nodrošināt, jo Likumprojekta izstrādes iniciatīva izskatīta un atbalstīta ar Informatīvā ziņojuma izskatīšanu Ministru kabinetā un Ministru kabineta 2017. gada 7. novembra sēdes protokola Nr. 55 39. §. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zvērināti tiesu izpildītāji, zvērināti notāri un Latvijas Zvērinātu tiesu izpildītāju padome.  Likumprojektā ietverto normu īstenošanai nepieciešamo izmaiņu veikšanu Izpildu lietu reģistra sistēmas funkcionalitātē nodrošinās Tiesu administrācija, kas veic reģistra pārziņa un turētāja funkcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes funkcijām un institucionālu struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Bērziņš 67036934

[janis.berzins@tm.gov.lv](mailto:janis.berzins@tm.gov.lv)

Timpare 67036829

[Evija.Timpare@tm.gov.lv](mailto:Evija.Timpare@tm.gov.lv)

1. Pieejams: <http://tap.mk.gov.lv/lv/mk/tap/?pid=40423403&mode=mk&date=2017-11-07> [↑](#footnote-ref-1)